SA kort nasionale tenderkomitee | Netwerk24
SA kort nasionale tenderkomitee
Deur Hannes Jansen, Montagu 01 Augustus 2020 00:00
Elke dag se nuus is deurspek van die een of ander vorm van bedrog en/of korrupsie.
Is dit nie tyd dat 'n nasionale tenderkomitee van afgetrede ingenieurs, regslui en rekenmeesters aangestel word nie? Integriteit is die belangrikste vereiste.
Die koste van sodanige komitee sal al in die eerste maand vergoed word uit besparings.
Die komitee, wat 'n redelike sterk span gaan vereis, moet alle tenders hanteer – dit wil sê van alle departemente in die nasionale, provinsiale en munisipale sfere van regering. Enigiets wat per tender bekom word, deur enige van hierdie sfere van regering, moet na die komitee verwys word.
Daar kan selfs oorweging geskenk word om openbare entiteite soos Prasa, die SAL, Eskom en andere ook hierby in te sluit.
Die komitee moet ook bemagtig word om 'n sentrale databasis van geskikte en eerlike tenderaars op te bou, en sal gevolglik oor 'n baie sterk IT-afdeling moet beskik.
Hulle sal regstreekse skakeling met die Kommissie vir Maatskappye en Intellektuele Eiendom en die departement van binnelandse sake moet hê om tenderaars en hul belange maklik te kan identifiseer.
Laastens sal die komitee regstreekse skakeling met die SA Inkomstediens moet hê vir belastingklarings (BTW en andersins).